google/wiki40b huggingface dataset:
Embargo

Embargo (fra spansk: embargar, som igjen kommer fra vulgærlatin: imbarricare (barra: «skranke», jf. engelsk: «bar») er betegnelsen på en reaksjonsmåte i internasjonal politikk og handel, jf. boikott. Ved embargo er det forbudt å handle med et land. Hensikten er å endre landets politikk. Embargo brukes vanligvis som et straffetiltak ved brudd på internasjonale traktater.
En av de mest kjente tilfelle av embargo var under Napoleonskrigene hvor Frankrike under Napoleon forsøkte å lamme Storbritannia økonomisk ved en embargo. Denne handelsblokaden fungerte ikke i praksis og var tildels like skadelig for de nasjonene som oppholdt den.
Embargoer kan bety begrense eller forby eksport eller import, opprette bestemte kvanta, påføre bestemte tollsatser, skatter, forby frakt eller transport med bestemte befordringsmidler, fryse eller konfiskere last, aktiva, bankinnskudd, begrense transport av særskilt teknologi eller produkter, særlig høyteknologiske, eksempelvis til CoCom under den kalde krigen.
Norske middelalderkirkesteder

Norske middelalderkirkesteder er basert på Riksantikvarens oversikt over middelalderske kirkesteder i Norge. Den omfatter både
kirkesteder som er i bruk i dag og noen av dem som er nedlagt. Kildene som er benyttet er både arkiver, bygdebøker og eldre skriftlig materiale.

Østfold

I Østfold er det registrert 57 middelalderske kirkesteder.
Fornasinius hauseri

Utseende

En stor (ca. 35-70 millimeter), svært kraftig, halvmatt svart gullbasse, med gulaktige tegninger. Pronotum har gule sidekanter og en smal, gul midtstripe, dekkvingene har tallrike, gule flekker. Hannen har et smalt, T-formet horn i pannen og kraftige pigger på siden av hodet. Dette er nedoverkrummet, bredere ved roten enn lenger ute, og spissene vender utover.

Levevis

Som vanlig for Cetoniinae lever larvene i jorden. I motsetning til mange andre gullbasser er disse artene tilsynelatende meget vanskelige å avle opp i fangenskap. Dette kan være fordi billene er svært aggressive og gjerne dreper og eter hverandre. De voksne billene eter gjerne råtnende frukt, og graver ned det de ikke klarer å ete med én gang. Muligens er larvene avhengige av frukt som foreldrene har gravd ned, for å  overleve.

Utbredelse

Arten lever i området rundt Victoriasjøen og er kjent fra Kenya, Tanzania, Uganda, Rwanda og den Demokratiske Republikken Kongo, også fra Kamerun.
RMJM

RMJM er et internasjonalt nettverk av arkitektur-, landskapsarkitektur-, interiørarkitektur- og designere med kontor i Edinburgh, New York, Buenos Aires, Córdoba, São Paulo, Curitiba, Dubai, Abu Dhabi, Riyadh, Abu Dhabi, Beirut, Teheran, Karachi, Shanghai, Shenzhen, Hongkong, Kuala Lumpur, Tokyo, Istanbul, Ankara, Roma, Beograd, Zürich, Praha, Barcelona, Valletta, Nairobi, Mombasa, Pretoria, Kampala, Dar-es-Salaam og Gaborone. RMJM er mest kjent for Scottish Parliament Building i Edinburgh og Capital Gate i Abu Dhabi.
Purple Program FX

Purple Program FX , tidligere kalt Genecor Holdings , er et nettbasert system for valutaspekulasjoner etablert av vestfoldmannen K Goa Doe. Selskapet ble opprettet i 2008 og drives fra Kypros. I markedsføringen av konseptet forespeiles avkastning på 4 til 40 % pr. måned uten risiko.
21. mai 2013 ble K Goa Doe arrestert av britisk politi etter at 25 investorer hadde anmeldt ham for bedrageri etter å ha mislykkedes i å ta ut penger fra Purple Program. Han ble imidlertid løslatt mot kausjon. Moe grunnla på 1990-tallet butikkjeden HS Records , og har senere vært involvert i pyramideselskapene Owners Group International  og Consumer Power Union . Han driver også selskapet TaxWizard fra Kypros.
Lonnie Kjer

Musikalsk karriere

Hun deltok i Eurovision Song Contest 1990 i Zagreb i daværende Jugoslavia (nå Kroatia), hvor hun endte på en åttendeplass. I 1991 ga hun ut debutalbumet Nu er det min tur. Ivan Pedersen og Søren Jacobsen skrev tittelmelodien og sangen «Rejsen til verdens ende».
«Lonnie Devantier» var hennes opprinnelige artistnavn, og i dag går hun under navnet «Lonnie Kjer» i rollen som låtskriver. Hun bor på Amager i København og er utdannet med hovedfag i rytmisk sang fra Rytmisk Musikkonservatorium. 
I 2006 skrev hun teksten til sangen «Grib mig», som ble sunget av Trine Jepsen og Christian Bach i Dansk Melodi Grand Prix samme år. I 2008 ga hun ut albumet Tæt på, og i 2009 ga hun i samarbeid med Stefan Mørk ut albumet 13 Songs. Samarbeidet med Mørk endte opp i bandet Dark & Dear som ga en rekke sanger de påfølgende årene.
Gresk salat

Gresk salat (gresk: choriatiki salata) er en salat som blant annet inneholder fetaost, oliven, tomat, agurk og rødløk. En tradisjonell gresk salat inneholder også ansjos og i noen tilfeller tilføyes også isbergsalat. Ofte kan man også få paprika til. Salaten er vanlig på restauranter og en del gatekjøkken.
Bønne

Bønne (norrønt: baun) er en betegnelse for belg eller frø av kulturplanter av slekten Phaseolus i erteblomstfamilien. Bønner er en viktig matkilde for mennesker, til og med bladene kan nyttes til føde. Mange bønner kan derimot innehold gift og må kokes før de kan spises.
Bønne er også en betegnelse som benyttes om andre planter og frukter som ligner bønner, eksempelvis kaffebønner, kakaobønner.
Graphisurus

Utseende

Stort sett middelsstore, brun- eller gråaktige trebukker, artene i denne slekten er forholdsvis kontrastrikt tegnede. Antennene er noe lengre enn kroppen. Pronotum er nærmest tønneformet med en liten pigg litt bakenfor midten av siden. Hunnen har et forlenget eggleggingsrør som stikker ut bak dekkvingene.

Levevis

Larvene lever i død ved.

Utbredelse

Slekten er utbredt på den østlige siden av Nord- og Mellom-Amerika.
Moldova i Eurovision Song Contest

Historikk

Det er den moldovske kringkasteren TRM som sender Eurovision Song Contest i Moldova, og som velger landets bidrag til konkurransen. Moldova deltok første gang i Eurovision Song Contest i 2005, elleve år etter at nabolandet Romania deltok første gang. Debuten kom i Moldovas andre naboland, Ukraina, og det var gruppen Zdob și Zdub som ble landets første deltakere. Med låten «Boonika bate doba» kom Moldova på en andreplass i semifinalen og endte opp på en sjetteplass i finalen. Dette var Moldovas beste resultat i konkurransen frem til 2017, da gruppen SunStroke Project kom på en tredjeplass med «Hey, Mamma!».

Tre år uten finale

I 2008 ble Moldova for første gang slått ut i semifinalen, men de fem påfølgende årene kvalifiserte Moldova seg til finalen hvert eneste år. I 2014 innledet Moldova sin dårligste periode i Eurovision Song Contest med en sisteplass i semifinalen. Heller ikke i 2015 eller 2016 kvalifiserte landet seg til finalen. Moldova gjorde imidlertid et sterkt finale-comeback i 2017, da landet fikk sin hittil beste plassering, en tredjeplass. En tiendeplass fulgte i 2018.

Språk

De fleste gangene har Moldova sunget på engelsk, men landet har også sunget på nasjonalspråket rumensk ved tre anledninger. Deler av bidraget «Loca» i 2006 ble også fremført på spansk.

Episk saksofon-kjendis

I Norge fikk det moldovske bidraget i 2010 stor oppmerksomhet takket være SunStroke Projects solbrillekledde saksofonist, Sergej Stepanov. Han gjorde seg bemerket da han spilte solo med stor rytmisk innlevelse. Stepanov ble raskt døpt til Epic Sax Guy, fikk sin egen fanside på Facebook og ble et internettfenomen med flere humorvideoer på blant annet YouTube. Takket være hoftevrikkingen fikk også SunStroke Project flere spilleoppdrag i Norge, som under Midnattsrocken i Lakselv samme år. Gruppen deltok på nytt i Eurovision Song Contest 2017 og skaffet da Moldova sin beste plassering i konkurransen til nå.
Miss America

Miss America er en amerikansk skjønnhetskonkurranse som har blitt arrangert årlig siden 1921. Konkurransen gjelder for de 50 amerikanske delstatene, i tillegg til Washington, DC, Puerto Rico og De amerikanske Jomfruøyer. Vinneren får tittelen Miss America for ett år.
Konkurransen ble arrangert i Atlantic City frem til 2006 da den ble flyttet til Las Vegas.
Centrognathus

Levevis

Disse artene er knyttet til maur og lever i maurenes tuer.

Utbredelse

Slekten er utbredt i Sørøst-Asia (Indokina, Sumatra og Borneo).
Dhammakayabevegelsen

Dhammakayabevegelsen er en buddhistisk tradisjon som ble grunnlagt i Thailand i 1916 av Phramongkolthepmuni. Den 20. februar 1970 åpnet den tempelet Wat Phra Dhammakaya i distriktet Khlong Luang, i provinsen Pathum Thani.
Bevegelsen tilhører Maha Nikaya, den ene av de to store retningene innen Thailandsk Theravādabuddhisme. Den er den raskest voksende buddhistiske bevegelse i det moderne Thailand.  Den lærer at dhammakāya er det sanne selv i alle levende vesener.
Parthamaspates av Partia

Liv og virke

Parthamaspates hadde tilbrakt mye av sin oppvekst i Roma som gissel hvor man må anta at fikk utdannelse som en romer. Han fulgte med keiser Trajan på hans krig mot Partia som kollaboratør. Etter at Trajan først å ha hatt til hensikt å annektere Partia, men landet var stort og etter å ha tatt kontroll over rundt regnet halve landet, besluttet han i 116 å plassere Parthamaspates som romersk klientkonge, eller i romersk terminologi, som «vennligsinnet konge» etter å ha avsatt Oroses I. Etter at romerne trakk seg ut av området og Trajan døde året etter, gjorde den partiske befolkningen opprør, kom Oroses tilbake, og han beseiret lett sin sønn Parthamaspates.
Etter nederlaget flyktet Parthamaspates til sine romerske venner som ga ham som trøst medstyre i Osroene, en liten romersk klientstat mellom Anatolia og Syria. Han var konge av Osroene sammen med Yalur fra 118 og 122. Deretter var han enekonge fram til 123 da han døde.
Selv om han signerte med Ekbatana-monogram er det mulig at Parthamaspates' drakmer ble preget i Ktesifon av romerne etter at Trajan hadde proklamert ham som konge. Graveringen av hans portrett viser i det minste en del romersk innflytelse.
Avenue de Lowendal

Avenue de Lowendal er en gate i de 15. og 7. arrondissement i Paris. Avenyen er oppkalt etter comte Ulric Frédéric Woldemar de Lowendal (1700-1755), Maréchal de France.
Hispanioryctes

Utseende

Store, blanke, svarte biller.

Utbredelse

Slekten er bare kjent fra Hispaniola (Haiti og Den dominikanske republikk).
Erik Gustavson (offiser)

Karriere

Gustavson er utdannet luftvernartillerist fra Luftforsvarets befalsskole, Luftkrigsskolen 1980-83, Forsvarets stabsskole og Forsvarets høgskole. Han har tjenestegjort ved Nes batteri i Nikebataljonen og har vært troppsjef, batterisjef og bataljonsjef ved Ørland hovedflystasjon og Bardufoss flystasjon. Han har tjeneste fra L-70 kanonluftvern, Norwegian Adapted Hawk (NOAH) og Norwegian Advanced Surface to Air Missile System (NASAMS). Han har også tjenestegjort ved Luftkrigsskolen, Forsvarets stabsskole og Forsvarets overkommando.
Han ble utnevnt til oberst i mai 2002 og tilsatt som sjef for Forsvarets luftvern utdannings- og kompetansesenter. Han ble utnevnt til brigader i august 2003 og tilsatt som luftkommando- og kontrollinspektør, transformasjonsinpektør fra 1. august 2004, stabssjef i Luftforsvarsstaben 2005-09 og norsk seniorrepresentant ved U.S. CENTCOM 2009-10. Han ble utnevnt til generalmajor og tiltrådte som sjef for Operasjonsavdelingen i Forsvarsstaben i august 2010. I januar 2014 ble han utnevnt til generalløytnant og tiltrådte stillingen som sjef for Forsvarsstaben og stedfortredende forsvarssjef. Han gikk av med pensjon fra Forsvaret etter oppnådd aldersgrense 31.august 2019. Fra 1.september 2019 startet han som Generalsekretær i Norske Reserveoffiserers Forbund (NROF)

Utmerkelser

Han er tildelt Forsvarets hederskors, Forsvarsmedaljen med laurbærgren, Politimedaljen med laurbærgren,Forsvarsmedaljen, Vernedyktighetsmedaljen, Den nasjonale fortjenesteorden (Frankrike), Forsvarets medalje for feltsport og Nijmegenmedaljen
Shannon Elizabeth

Biografi

Elizabeth ble født i Houston i Texas, og vokste opp i Waco i Texas. På high school var hun veldig interessert i tennis, og hun vurderte å trene til å bli profesjonell tennisspiller. Hun arbeidet som modell før hun startet sin karriere innen film, og i august 1999 opptrådte hun i Playboy.

Film- og TV-karrière

Etter å ha opptrådt i mindre roller hadde hun i 1999 rollen som Nadia i filmen American Pie, som var en økonomisk suksess. Etterpå fulgte, blant andre, Scary Movie, Jay and Silent Bob Strike Back og Tomcats. Hun spilte også i TV-seriene Cuts, One on One og Et syttitallsshow.

Poker

Elizabeth deltok i World Series of Poker i 2005, og vant en spesiell kjendisturnering som skulle feire åpningen av et nytt pokerrom ved Caesars Palace i januar 2006, hvor hun slo ut 83 kjendiser og pokerspillere.

Veldedighetsarbeid

Elizabeth opprettet sammen med hennes daværende ektemann Joseph Reitman en ideell dyreorganisasjon, dedikert til å redde og finne hjem til hjemløse kjæledyr. Organisasjonen heter Animal Avengers, og hun har selv bidratt med over 50 000 dollar som ble samlet ved å delta i den nevnte kjendisturnering i poker i 2005.
Sørumbåten

Sørumbåten, også kjent som Bingenbåten, er en snaut 9,8 meter lang stokkebåt funnet i Sørum kommune i Akershus. Den er karbondatert (C14) til cirka år 170 f.Kr, til førromersk jernalder.
Båten, som ble funnet i Glomma ved utløpet av Rømua nedenfor Bingsfossen, ble uthult med jernøks fra en cirka 11 m lang eikestamme og kunne ta tolv mann med lette håndvåpen. Sørumbåten utgjør foreløpig Norges eldste båtfunn og befinner seg ved Norsk Sjøfartsmuseum, der den har stått til utstilling siden mai 2005. En kopi av båten befinner seg permanent ved Fetsund Lenser i Glomma.
Kvelde Mølle

Kvelde Mølle er en av Norges få gjenværende bygdemøller og har laget mel siden 1916. Selskapet Kvelde Mel AS driver produksjon av matmel. På anlegget driver også selskapet NOKO AS kornmottak og omsetning av landbruksvarer som såkorn, gjødsel og plantevernmidler. Gårdeier er Kvelde Mølle AS
Daglig leder ved Kvelde Mel AS er Olaf Holm og ved Kvelde Mølle AS Arne Landsverk
Clover kullkraftverk

Clover kullkraftverk er et kullkraftverk ved Staunton River nær Clover i delstaten Virginia i det østlige USA. Det har en installert produksjonskapasitet på 848-930 MW, fordelt på 2 like store blokker / turbiner. Operatør er Dominion Co.
Anlegget ble bygget ut i årene 1995–1996. Brenselkilden er bitumenøst kull.
Utslippene av CO2 i 2006 var totalt 7.668.938 tonn.
ISO 3166-2:PF

ISO 3166-2:PF er Fransk Polynesias del av ISO 3166-2, som er del av ISO 3166-standarden utgitt av International Organization for Standardization, som definerer koder for navna til hovedinndelingene (f.eks. delstater eller fylker) av alle land med kode i ISO 3166-1.
Det er for tiden ikke definert noen ISO 3166-2-koder for Fransk Polynesia.
Fransk Polynesia, som er et fransk oversjøisk samfunn, er offisielt tildelt ISO 3166-1 alfa-2-koden PF. Fransk Polynesia har også koden FR-PF i ISO 3166-2:FR, Frankrikes del av ISO 3166-2.
Hispa

Utseende

Nokså små (2,7 - 4,5 millimeter), brede, blanke, svarte bladbiller. Gruppen er lett å kjenne på at oversiden er dekket av lange, skarpe pigger, artene kan minne om bittesmå piggsvin. De innerste seks antenneleddene har hver sin lange pigg. Pronotum har en gaffeldelt pigg på hver side.

Levevis

Både larver og voksne lever på planter og eter fra dem. Denne slekten finnes for det aller meste på ulike gress.

Utbredelse

Slekten er utbredt i Palearktis og Sørøst-Asia.
Atelodesmis

Utseende

Middelsstore, mer eller mindre brune trebukker. Kroppen er temmelig sylindrisk, pronotum uten pigger på sidene. Antennene er oftest omtrent så lange som kroppen, hos noen av artene er de innerste leddene fortykkede og flaskekost-aktig kledt med mørke hår.

Utbredelse

Slekten er utbredt i Mellom- og Sør-Amerika (Mexico, Costa Rica, Brasil).
Slottsplassen (Oslo)

Slottsplassen er en gruslagt plass i Oslo som ligger foran (øst) Det kongelige slott. Plassen ble tegnet av slottsarkitekt Hans Linstow i forbindelse med oppføring av Slottet og anleggelse av Slottsparken, som også Linstow tegnet. Plassen og Slottets fasade danner endepunktet i den linjen Linstow tegnet fra den daværende bybebyggelsen ved dagens Egertorget for å knyttet Slottet og byen sammen.  Dette ble den senere Karl Johans gate.
Sentralt på Slottsplasen står Brynjulf Bergsliens rytterstaue av kong Karl Johan fra 1875. Samtidig ble trappeanlegget foran med kandelaberlykter og balustrade anlagt av stadskonduktør Georg Andreas Bull.
Slottet har adresse Slottsplassen 1, som er eneste adresse knyttet til plassen.

Grusdekket

Bruken av grus på den 15 dekar store plassen har vært omdiskutert. Plassen ble gruslagt i 1849, og har siden vært det. En del av plassen ble asfaltert under annen verdenskrig, og asfalten under grusdekket har skapt store erosjonsproblemer. På slutten av 1900-tallet ble det tilført rundt 150 tonn grus hvert år, mens grus fulgte med regnvann ned i Karl Johans gate, Universitetets kjellere og avløpsnettet. Et forslag i 1990-årene om brostein, som en folkegave til kongeparet, ble møtt med sterk kritikk, og kongeparet sa nei takk. 
I 2013 ble det bestemt å gjøre en full drenering og renovering av Slottsplassen og Slottsbakken ned til Frederiks gate og Karl Johans gate, til sammen 18 dekar. Disse seks lagene ble lagt, nevnt fra bunn: fiberduk, forsterkningslag med pukk, bærelag med pukk av en annen sortering enn den som ligger under, et fire cm tykt lag med sort asfalt, et fire cm tykt lag med rødaktig asfalt, rød grus og fargeløst bindemiddel, og toppdekke av stabilisert grus.
Irish Rugby Football Union

Irish Rugby Football Union(IRFU) (irsk: Cumann Rugbaí na hÉireann) er en organisasjon som administrerer idretten Rugby Union i Irland. IRFU har hovedkontoret på Lansdowne Road i Dublin, ved siden av Lansdowne Road stadion som de eier. De også eier stadionene Ravenhill i Belfast og Thomond Park i Limerick.

Historie

IRFU ble stiftet I 1879, og avdelinger ble stiftet i Leinster, Munster og Ulster. Connacht-avdelingen ble stiftet i 1886. IRFU representerer både hele øya Irland, det vil si staten og provinsen Nord-Irland, som er en del av Det forente kongerike Storbritannia og Nord-Irland. Spillere på irske rugbylandslaget kommer fra begge de to delene.
IRFU med Scottish Rugby Union og Welsh Rugby Union ble stiftemedlemmer av International Rugby Board (IRB) i 1886. Rugby Football Union, som administrerer Rugby Union i England, forbant IRB i 1890.

Klubber og spillere

Irland per 2008 hadde nesten 100,000 aktive spillere fordelt på 205 klubber, 56 klubber i Ulster-avdelingen, 71 klubber i Leinster-avdelingen, 59 klubber i Munster-avdelingen og 19 klubber i Connacht-avdelingen. Det er også 246 skoler som spiller rugby, 107 i Ulster, 75 i Leinster, 41 i Munster og 23 i Connacht.
Spesialhopprenn i Zakopane

Dette er en liste over spesialhopprenn i Zakopane. Listen inneholder alle verdenscuprenn, VM i 1929, 1939 og 1962, junior-VM 2008, samt kontinentalcuprenn for kvinner til og med 2010/11-sesongen.
Storbakken Wielka Krokiew ble innviet i 1925. Siste mindre ombygging ble gjort i 2017. Bakken hadde første gang renn i mennenes verdenscup i 1979/80, verdenscupens første sesong. Średnia Krokiew, med normalbakke og flere mindre bakker, ble bygd i 1950. Også det anlegget ble modernisert i 2004. Średnia Krokiew skal igjen moderniseres innen 2015.
Darío Figueroa

Karriere

Darío Figueroa startet sin profesjonelle karriere i Yokohama Marinos i 1996. Han har også spilt for River Plate, Quilmes og Aldosivi.
Hitliste

Hitlister er en metode for å rangere musikk etter popularitet i en gitt tidsperiode. Eksempler på musikklister er VG-lista og P4 Topp 30. De er primært et markedsføringsverktøy som mange andre salgsstatistikker, men har over tid blitt en egen form for populærkultur.
Det fins mange kriterier som brukes i forskjellige musikklister for å reflektere popularitet, vanligvis salg av CD-er, kassetter og vinylplater, spillefrekvens på radio, og i nyere tid antall nedlastninger.
Noen musikklister er fokusert rundt spesifikke musikksjangre, og de fleste er geografisk lokalisert (Selv om nedlastningstopplister er vanskeligere å definere på denne måten). Den vanligste tidsperioden for en musikkliste er en uke, hvor listen blir publisert på slutten av denne. Oversiktslister for år og tiår blir deretter kalkulert ut fra de ukentlige listene.

Listetopp

En Listetopp er en veldig populær låt, identifisert av sin inklusjon i en nummerert liste av høytselgende eller på annet vis betraktet som meget populære utgivelser. Listetopp og relaterte termer slik som landeplage eller hit, blir ofte benyttet i dagligtale og i markedsføring. I Norge blir de ukentlige listene VG-lista og P4 Topp 30 ofte referert til, samt de utenlandske Billboard Hot 100 og Billboard 200, selv om det fins mange andre lister og kilder. På grunn av deres verdi i å promotere artister og utgivelser, både direkte til forbrukeren og ved å oppfordre til økt spilling på radio, TV og gjennom andre massemedia har listeplasseringer ofte vært under lupen. Listesammensetning har variert i både metodologi og datakilder, fra subjektive vurderinger basert på eksperters utsagn, til lister som reflekterer empiriske data, slik som salgstall. Derfor kan en listetopp være alt fra en insiders valg til en høytselgende plate. Termet er også løst brukt i videospill.
Lansing Smith kraftverk

Lansing Smith kraftverk er et varmekraftverk i Bay County, delstaten Florida i USA. Det har en installert produksjonskapasitet på 890-945 MW, fordelt på 4 turbiner. Brenselkilden er kull, fyringsolje og naturgass. Operatør er energiselskapet Gulf Power, et heleid datterselskap av Southern Company.
Reodor Felgen

Reodor Felgen er en rollefigur fra Kjell Aukrusts fiktive avisunivers (Flåklypa Tidende). Reodor Felgen er en sykkelreparatør og oppfinner fra Flåklypa. I filmen Flåklypa Grand Prix (1975) bor Felgen sammen med pinnsvinet Ludvig og skjæra Solan Gundersen i sykkelverkstedet sitt, hvor han tegnet og bygget racerbilen «Il Tempo Gigante». 
Han opptrer også i senere filmer sammen med Solan og Ludvig: Solan, Ludvig og Gurin med Reverompa (regissert av John M. Jacobsen i 1998), samt Solan og Ludvig - Jul i Flåklypa og Solan og Ludvig - Herfra til Flåklypa (2013 og 2015)
Felgen har en lang rekke oppfinnelser som «Den pedaldrevne barbermaskin», «Suppeskje med lyddemper», «Stjernekikkerten Sjær´nsmellen m/klubbe» - konstruert for Flåklypaballetten ved Den Norske Opera. I 1968 tegnet han racerbil «Il Tempo Gigante», Norges svar på den italienske Ferrari. Felgen deltar ikke i selskapslivet.
Felgens oppfinnelser er et tilbakevendende emne i Aukrusts bøker som skal gjengi årganger av Flåklypa Tidende. De er gjerne fremstilt som absurd kompliserte maskiner som ofte skal gjøre ganske enkle ting. Noen av oppfinnelsene er imidlertid ukompliserte og ville kunne fungere i virkeligheten også, men den underforståtte humoren ligger i at de ikke ville ha noen praktisk verdi. Ett eksempel er den modifiserte musefellen som ikke dreper musen, men isteden får et stempel til å slå ned på et blankt kort; slik kan eieren av «fellen» få mus til å trykke visittkort for seg. (Ingen forklaring blir gitt på hvorfor man ikke ganske enkelt kunne trykke stempelet mot kortet selv!)
François Roberday

Verk

Roberdays mest kjente verk, Fugues et Caprices à 4 parties pour orgue, er en samling med 12 firstemte fuger der fugetemaene var lånt av andre komponister, for eksempel av Girolamo Frescobaldi, Johann Jakob Froberger, Francesco Cavalli og Wolfgang Ebner. Orgelstykkene, som ikke var beregnet til bruk i liturgien, hører til de siste i den polyfone tradisjonen i Frankrike.